Unike bilder av isolert og aggressiv stamme
Disse unike bildene viser én av omtrent hundre urbefolkningsgrupper i verden som aldri skal ha hatt kontakt med den moderne verden. Disse bildene skal være det nærmeste noen fotograf noensinne har kommet av en slik gruppe, ifølge Uncontacted International, en gruppe som jobber for urbefolkningers rettigheter. Indianere fra Mascho-piro-stammen dukket i fjor sommer opp nær befolkede indianerområder i Amazonas-jungelen i Peru.Men alt er ikke bare idyll i jungelen. Stammen skyter mot de som komme for nære. De skyter mot turister i elvebåter og har skutt en pil uten spiss på en skogvokter, skriver BBC. - Det har vært stadig mer konflikt med og aggresjon mot folk utenfra som kommer inn på deres tradisjonelle områder, sier Rebecca Spooner fra Uncontacted International til den britiske nyhetskanalen. Allerede har en blitt drept og én skadet av indianerne. Nicolas «Shaco» Flores ble skutt med pil og bue nær indianerstammens nasjonalpark. Han snakket et beslektet indianer-språk og kunne derfor kommunisere med indianerne. Han hadde også kommet med gaver til dem de siste tjue årene, blant annet kokeutstyr og macheter. Mannen, som ble drept i november, skal ha vært den eneste som noensinne har snakket med indianerne. Han ble skutt da han kom med en gave til gruppen. Hvorfor de drepte ham er ukjent. Også i oktober ble en skogvokter skutt og alvorlig skadet av pil og bue, skriver nyhetsbyrået AP.Dette skjer etter at stammen begynte å dukke opp nær en elvebank i jungelen i fjor vår. Det er uklart hvorfor indianerne nå har dukket opp i områder nærmere der andre mennesker bor, men eksperter tror at skogdrift og flygning i området kan ha tvunget stammen vekk fra sine tradisjonelle områder. - De hogger skog veldig nært stammens områder, sier sosialantropologen Beatriz Huerta til Washington Post. Hun forteller også at stor flytrafikk har ført til dårligere jakt i området, som kan ha tvunget indianerne til å oppsøke nye marker.
Stammen i Amazonas anklages for å jakte mennesker med pil og bue. Grunnen kan være at de har blitt fortrengt fra jungelen der de alltid har bodd.